**Angiv navn på målgruppen**

**Bemærk, at målgruppen skal opfylde mindst ét af disse to kriterier for at være omfattet af den nationale koordinationsstruktur:**

**Det skal være en meget lille målgruppe, hvor der er meget begrænset underlag for at opbygge højt specialiseret viden i den enkelte kommune.**

**Der skal være en kompleksitet i målgruppens problemstilling eller en flerhed af problemstillinger, som kræver faglig specialviden, herunder tværfaglig viden.**

**Målgruppe:** Mennesker, der lider af stammen og løbsk tale.

**Beskriv målgruppen:**

Mennesker, der stammer, har løbsk tale eller begge dele.

Stammen og løbsk tale er taleflow-forstyrrelser, der bl.a. viser sig som blokeringer eller mumlen og hurtigt taletempo og beror på en kompromitteret hjernefunktion i den centrale styringsproces af talen. Hvor løbsk tale mere er en problematik med at udtrykke sig sprogligt, er stammen mere en problematik i fht.. selve produktionen af talen. Stammen og løbsk tale er to selvstændige og arvelige problematikker, men ofte er der hos det enkelte menneske elementer fra begge områder tilstede samtidigt - i forskelligt forhold. Mennesker med stammen og/eller løbsk tale har et kommunikationshandicap, der kan være svært invaliderende, hvis ikke der gives adækvat undervisning både i barndommen og i voksenalderen.

Herefter refereres for overskuelighed til stammen og mennesker, der stammer.

Stammen findes i alle socialklasser og hos alle personlighedstyper - fra udviklingshæmmede til højt begavede. Mennesker, der stammer, er derfor en meget uhomogen gruppe.

Selve stammehandicappet medfører dog oftest enslydende problematikker: bl.a. ensomhedsfølelse, social udgrænsning og isolation, stor skamfølelse, lavt selvværd, sorg, social fobi, angst og en manglende udnyttelse af egne ressourcer, som f.eks. manglende uddannelse eller job på et lavere uddannelsesniveau end potentialet tillader. Fordomme som, at stammen er ensbetydende med nervøsitet, usikkerhed, faglig inkompetence, et barndomstraume eller manglende begavelse, stigmatiserer mange stammere, og mange oplever, at det er svært at få job, på trods af at man ikke må diskriminere mennesker med handicap i Danmark.

Mennesker, der stammer, kan have en åben hørbar stammen, men også en skjult, som gør, at man på forhånd kan mærke, at man vil stamme og derfor lader være med at sige noget. Mange børn med skjult stammen bliver ikke opdaget i skoleforløbet, men anses blot for at være den stille dreng eller pige. Både skjult og åben stammen kan være traumatiserende, hvis ikke man får den hjælp, der er nødvendig.

**Målgruppens størrelse:**

Ca. 0,7-1 % af den voksne befolkning stammer, flere i barnealderen stammer (5-17 %). Der er ikke opgørelser over løbsk tale. Mange går med en skjult problematik, der aldrig er blevet afhjulpet.

**3. Bekymring for uhensigtsmæssig afspecialisering**

**Hvilke udfordringer oplever I ift. tilbud, indsatser eller kompetencer til målgruppen?**

**Udfordringerne på det mest specialiserede social- og specialundervisningsområde er bl.a. kendetegnet ved, at den enkelte kommune ikke har et tilstrækkeligt grundlag for at opbygge og opretholde de fornødne indsatser og kompetencer ift. den pågældende målgruppe.**

Stammeundervisning er en meget specialiseret logopædisk disciplin, der kræver mange fagligheder samlet hos den enkelte logopæd: bl.a. viden om og indsigt i alle former for stammen og løbsk tale samt stammereducerende teknikker, psykologisk viden og terapeutisk indsigt og kunnen f.eks. forskellige terapeutiske tilgange som ACT, neuroaffektiv terapi, compassionfokuseret terapi, viden om modstande mod forandring og undgåelsesadfærd og afhjælpning af dette, viden om nervesystemets funktion og kropslige reaktioner, indsigt i gruppedynamikker, viden om og mestring af øvelser for stemmefunktion, åndedrætsfunktion og samspillet i forhold til stemme og stammen, mestring af mindfulness, mestring af narrativ tilgang til funktionsnedsættelser, pædagogisk indsigt og kunnen samt viden om, hvordan man faciliterer bearbejdning af traumer og vejleder ift. håndtering af et kommunikationshandicap. Det er nødvendigt for hver enkelt logopæd at mestre alle disse discipliner, for at interventionen kan lykkes.

Det er oftest nødvendigt både at få hjælp til kommunikationshandicappet i barndommen og i voksenalderen. Et barn har brug for og er i stand til at arbejde med handicappet på en anden måde end den unge og voksne, der kan forholde sig til handicappets problematikker på et mere bevidst plan. Det er vidt forskellige tilgange, der er nødvendige i de forskellige aldersgrupper. Derfor er der meget stor forskel på, hvordan man underviser børn og voksne, hvilket igen kræver hver sin specialisering. I nogle kommuner er det den samme logopæd, der skal tage sig af både børn og voksne, hvilket stiller endnu større krav til logopæden.

Det, at alle kompetencerne skal være samlet hos den enkelte logopæd, kan forlede til den tanke, at stammeundervisning ikke er tværfaglig og derfor ikke hører ind under den mest specialiserede specialundervisning. Det er dog vores klare opfattelse, at stammeundervisning er en tværfaglig disciplin, som kræver en meget stor uddannelses-specialisering og erfaring.

Antallet af mennesker, der stammer og har løbsk tale er endvidere for lille til, at de fleste kommuner kan oparbejde en tilstrækkelig kompetence blandt logopæderne.

Tidligere blev der dannet stammegrupper i amtsligt regi - netop for at opnå den specialiserede undervisningskompetence og -erfaring. Denne praksis er nu meget begrænset, pga. hver kommunes hjemtagelse af undervisningen. Kun i Stor-København, Århus og Odense er befolkningsgrundlaget stort nok til gruppeundervisning for voksne Der er kun ganske få eksempler på, at der blandt visse mindre nabokommuner er et samarbejde om f.eks. voksen-stammegruppe-undervisning. På børneområdet er der ikke længere undervisning på tværs af kommunegrænserne.

Vi mener derfor, at det er en fejl, at stammen ikke er blevet kategoriseret som et handicap, der kræver et højt specialiseret specialundervisningstilbud.

**4. Tilbud til målgruppen**

**Har I en konkret bekymring for, at et eller flere tilbud til målgruppen er lukningstruede?**

Vi har en stor bekymring for, at der på børneområdet sker besparelser i kommunerne, så der satses på en konsultativ tilgang uden tid nok til konkret én til én-stammeundervisning af børn, der stammer. Der er mange eksempler på, at børn ikke får tilstrækkelig undervisning: f.eks. er i en kommune set 3-4 lektioner på et halvt år uden anden teknik end “frivillig stammen”, hvilket er absolut utilstrækkeligt. På voksenområdet ser vi en del kommuner, der ikke tildeler tilstrækkeligt antal lektioner til, at undervisningen kan gøre en forskel. Der er meget ofte behov for undervisning gennem længere tid og i flere perioder med både gruppe- og individuel undervisning, før mennesker, der stammer, bliver i stand til at håndtere deres stammen selv.

Desuden er der med nedlæggelse af netværket for den samlede logopædstand i Danmark på børne- og voksen-stammeområdet ikke længere mulighed for, at kompetencerne blandt logopæder udvikles og udveksles.

DAVS, Dansk Videnscenter for Stammen, der blev nedlagt i 2011 og lagt ind under Socialstyrelsen, var en stor garant for formidling af forskningsresultater, udgivelser af relevant materiale til uddeling blandt forældre, skoler, børnehaver, arbejdspladser og uddannelsesinstitutioner. DAVS stod desuden for et meget velfungerende logopæd-netværk ved 2 gange årligt (i alt 3 dage) at arrangere efteruddannelses-netværksmøder for både børne- og voksen-stammelogopæder. Dette netværk er opløst og kun erstattet af DTHS’ netværk for voksenlogopæder (1 dag årligt) og ingenting for børnelogopæder.

Nogle få af DAVS’ udgivelser er stadig at finde på Socialstyrelsens hjemmeside, og der har desuden indtil for nyligt været en vidensbank i fht. stammen. Der er dog ikke tilføjet væsentligt nyt de seneste mange år, og da stammehandicappet derudover lige nu står uden forankring i den nationale koordinationsstruktur, frygter vi, at dette vil kunne medføre en yderligere nedprioritering på stammeundervisningsområdet i kommunerne.

Dansk Stammeforum er et nyt interessefællesskab, der er stiftet af mennesker, der stammer og stamme-logopæder. Vores mission er at udbrede kendskabet til stammen, samt at støtte og forbedre forholdene for stammere i Danmark. Dansk Stammeforum arbejder desuden for at formidle den nyeste viden om effektive og virksomme undervisningsmetoder, så der i enhver kommune kan udbydes det, der er nødvendigt for, at både børn og voksne, der stammer, på trods af dette ofte skjulte handicap, kan komme til at deltage i samfundet på lige fod med alle andre.

Vi håber at Socialstyrelsen genoptager stammen som et handicap i den nationale koordinationsstruktur. Dansk Stammeforum tilbyder sin hjælp til at formidle nye og gamle udgivelser og være garant for vidensdeling, udvikling af oplysnings- og uddannelsesmateriale om stammen samt at stå for netværk for PPR-logopæder.